b'\n_START_ARTICLE_\nOreithyia\n_START_PARAGRAPH_\nOreithyia oli kreikkalaisessa mytologiassa Ateenan kuninkaan Erekhtheuksen ja Praksithean tyt\xc3\xa4r. H\xc3\xa4nen velji\xc3\xa4\xc3\xa4n olivat Kekrops, Pandoros ja Metion, ja sisariaan Prokris, Kreusa ja Khthonia._NEWLINE_Boreas, pohjoistuuli, rakastui Oreithyiaan, mutta ep\xc3\xa4onnistuttuaan kosimisyrityksiss\xc3\xa4\xc3\xa4n h\xc3\xa4n p\xc3\xa4\xc3\xa4tti ry\xc3\xb6st\xc3\xa4\xc3\xa4 t\xc3\xa4m\xc3\xa4n itselleen puolisoksi. Oreithyian ollessa Ilissos-joella Boreas p\xc3\xa4\xc3\xa4tti toteuttaa suunnitelmansa, ja vei t\xc3\xa4m\xc3\xa4n mukanaan Traakiaan. T\xc3\xa4\xc3\xa4ll\xc3\xa4 h\xc3\xa4n verhosi Oreithyian pilviverhoon ja makasi t\xc3\xa4m\xc3\xa4n v\xc3\xa4kisin, koska voima ja v\xc3\xa4kivalta olivat enemm\xc3\xa4n pohjoisen myrskytuulen ominaisuuksia._NEWLINE_Oreithyia synnytti Boreaalle kaksi tyt\xc3\xa4rt\xc3\xa4, Khionen ja Kleopatran, sek\xc3\xa4 kaksi siivek\xc3\xa4st\xc3\xa4 poikaa, Kalaiksen ja Zeteen, jotka tunnetaan boreadeina.'